**Grans acords**

La major inversió de la història, per oferir més oportunitats laborals, en els pressupostos de Catalunya de 2022

   Redacció10/11/2021 Diari El Món

**917**milions d’euros

**50.000** contractes finançats

**22.000** accions formatives

**1.300** professionals per a orientació laboral

**500.000** persones beneficiàries

**Aquestes són les xifres generals del pla de xoc de polítiques actives d’ocupació que el Departament d’Empresa i Treball ha posat en marxa**. Un pla de xoc per superar l’impacte de la Covid-19 en el món laboral, recuperar al més aviat possible els llocs de treball perduts per la pandèmia, adequar la formació a les noves realitats laborals i reforçar els sectors que es troben en plena reconversió.

Els 917 milions d’euros (un 72% més que el pressupost destinat a polítiques d’ocupació de l’any passat), suposen una inversió rècord que permetrà executar el pla més ambiciós que ha impulsat mai el Govern de Catalunya per combatre l’atur i oferir un futur laboral digne a totes les treballadores i treballadors.

Entorn a mig milió de persones es beneficiaran de les accions que preveu aquest pla de xoc, de les quals 112.000 són joves, 263.500 dones, 141.000 majors de 45 anys i més de 65.500 persones amb discapacitat.

L’objectiu és aconseguir més feina i més oportunitats per a la ciutadania. Per això, el pla finançarà fins a 50.000 contractes de treball, amb ajudes a partir de 5.000 euros per empresa per un any de contractació, amb compromís de manteniment del lloc de treball, a través de programes adreçats principalment a joves, a majors de 45 anys i de 55, a dones i a famílies monomarentals.

**Atenció**: És un projecte, pendent d’aprovació pel Parlament, i, sobretot, pendent del que decidirà la CUP demà i demà passat. La CUP vol: més impostos als rics, i més recursos per a Salut i Habitatge. (Un servidor, absolutíssimament d’acord.) Junts i ERC no volen “ni sentir a parlar” de més impostos. Però, si no hi ha més impostos als qui “s’apropien” de més i més..., no hi pot haver més recursos per a les necessitats vitals.

Total: cap de setmana d’infart, entre CUP i Glasgow. Estigueu-ne pendents.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gran acord entre Xina i EUA

**Redacció** 10/11/2021 Diari El Món

**Els governs dels Estats Units i la Xina** han signat un acord per reforçar la seva cooperació en l’acció climàtica i retallar les emissions de gasos contaminants abans de l’any 2030. L’anunci d’aquest compromís per part dels dos països s’ha dut a terme des de la **Conferència Mundial pel Clima**(COP 26) que s’està celebrant a Glasgow. La notícia és tan sorprenent com positiva, si tenim en compte que aquests dos estats són els més contaminants del món.

**El Departament d’Estat dels Estats Units i el Ministeri de Medi Ambient de la Xina**han fet oficial l’acord aquest dimecres. Tots dos governs asseguren que “duran a terme esforços individuals i col·lectius per accelerar la transició a una economia global sostenible en aquest moment tan crític”. Ambdós estats s’han compromès a actuar per complir els objectius de l’Acord de París i que la temperatura global no augmenti més d’1’5 graus centígrads durant aquest segle.